kardosdrur/scandi-wiki huggingface dataset:
Vejers Strand

Vejers Strand er et feriested i Sydvestjylland, beliggende i Oksby Sogn direkte ud til Vesterhavet mellem Blåvands Huk og Henne Strand. Stedet ligger i Varde Kommune og hører til Region Syddanmark.

Vejers Strand har i århundreder været udgangspunkt for et omfattende sæsonfiskeri, som ebbede ud i slutningen af 1800-tallet. Samtidig begyndte de første turister at komme til Vejers, på grund af den brede sandstrand og det gode badevand, som efter vestkystforhold er børnevenligt. 

Det første sommerhus blev opført i 1910. Vejers Strand består i dag af et mindre byområde med indkøbsmuligheder, Strandhotellet i Vejers og flere restauranter, turistbutikker, grillbarer m.v. De oprindelige sommerhusområder ligger i klitterne ud til vandet, men de er suppleret med et område længere inde i land. 

Bebyggelsen Vejers, som ligger nogle få kilometer inde i landet, er i dag en spøgelsesby midt i det militære øvelsesterræn, som hører til Hærens Kampskole i Oksbøllejren.

Flylandinger på stranden 

Vejers Strand er velbesøgt af feriegæster, og som ved andre vestkystbyer, ikke mindst af tyske turister. På Vejers Sydstrand er det tilladt at køre i bil på selve stranden, mens nordstranden er bilfri.

På den biltilladte del af stranden, landede i 2012 et britisk C-130 Hercules fly i mørke midt om natten. Stranden blev af sikkerhedsgrunde spærret af for offentligheden.
Den 13. juni 2012 (kl. 9:51) gjorde et dansk C-130 Hercules det samme, denne gang i fuldt dagslys. Stranden blev efterfølgende fyldt med redningskøretøjer.

Litteratur 
 Jepsen, Palle Uhd og Marianne Ploug: Vejers. Museet for Varde By og Omegn 2006.

Referencer 
   

Lokaliteter ved Vesterhavet
Lokaliteter i Varde Kommune
Atheneskolen

Atheneskolen er en privatskole for højt begavede børn beliggende i Søborg, Gladsaxe Kommune.

Historie
Skolen blev i 2004 stiftet under navnet Mentiqa af Pernille Buch-Rømer, der i september 2006 blev afskediget som skoleleder. Skolen skiftede efterfølgende navn til Mimers Skole, men efter en afstemning blandt eleverne blev det vedtaget, at skolen skiftede navn til Atheneskolen. Skolen blev indtil sommeren 2008 ledet af norske Gro Lilian Hallingstad og senere Lea Ørsted. Jeppe Kristoffer Lilholt var leder fra 2018 til 2022. I denne periode nåede skolen op på over 200 elever.

Virksomhed
Skolen bestræber at undervise eleverne på deres niveau gennem undervisningsdifferentiering.

For at kunne blive optaget på skolen skal eleven have en intelligenskvotient (IQ) på mindst 130, et krav de to procent bedst begavede børn opfylder. Dette afgøres ved en såkaldt WISC-test (en intelligenstest for børn).

Referencer

Eksterne henvisninger 
 Atheneskolens hjemmeside

Friskoler i Danmark
Gladsaxe
Blåvand Fyr

Blåvandshuk Fyr, Blåvands Huk eller Blåvand Fyr er et anduvningsfyr på 39 m oprettet i 1900 som erstatning for et vinkelfyr, der var opført på en træbåke 12 år tidligere. Fyret har en flammehøjde på 55 m og fyrkarakter på tre hvide blink hvert 20. sekund. Idet Blåvands Huk er Danmarks vestligste punkt udgør Blåvand Fyr landets vestligst beliggende bygning.

Tårnet blev elektrificeret i 1948 og brugte indtil det tidspunkt traditionelle lyskilder som f.eks. glødenetsbrændere. Den pære, der anvendes i dag er på 400 W.

Oprindeligt skulle fyret sikre indsejlingen til Esbjerg Havn sammen med de to fyrskibe på Horns Rev og Grådyb, der dog ikke er i anvendelse længere.

Eksterne henvisninger 

 Blåvandshuk Slots- og Kulturstyrelsen om Blåvandshug, via web.archive.org
 Kulturarvsstyrelsen om Blåvand Fyr 
 Søfartsstyrelsen: Dansk fyrliste 2018 
 Blåvands Huk på fyrtaarne.dk

Fyrtårne i Danmark
Bygninger, konstruktioner og anlæg i Varde Kommune
Quetiapin

Quetiapin (oprindeligt handelsnavn Seroquel®) er et antipsykotisk lægemiddel til behandling af psykotiske tilstande. Det anvendes til behandling af skizofreni, bipolar affektiv sindslidelse (mani) samt til svær depression. Desuden bruges det i narkotikaafvænning.

Almindelige bivirkninger omfatter vægtøgning, mundtørhed, anæmi (blodmangel), forhøjede kolesterolværdier, hovedpine, søvnighed og svimmelhed.

Årligt sælges der for omkring 1,3 mia. dollars på verdensplan. Quetiapin blev udviklet af AstraZeneca fra 1992–1996 som en videreudvikling og forbedring af den første generation af antipsykofarmaka. Det blev godkendt af det amerikansk Food and Drug Administration i 1997. I dag findes der adskillige generiske versioner af quetiapin.

Kilder og eksterne henvisninger 

Præparatside om Seroquel på Pro.medicin.dk

Lægemidler tilhørende nervesystemet
Ethere
Alkoholer
Stryger (fyrværkeri)

En stryger er en lille type sprængfyrværkeri beslægtet med kanonslag – dog uden lunte, men antændes via svovlet på enden. Dette fyrværkeri stryges hen ad siden på en tændstikæske (kan evt. tændes med lighter) og den kastes væk inden den eksploderer. Tiden til sprængningen er ofte på ca. 10 sekunder.

Strygere findes i mange størrelser – helt op til 15 cm lange, men er som standard ca. samme størrelse som et normalt heksehyl.

Strygere er ulovlige i Danmark, da de skal tændes i hånden, og man risikerer, at disse sprænger i hånden.

Fyrværkeri
Desmond Tutu

Desmond Mpilo Tutu (født 7. oktober 1931 i Klerksdorp, Transvaal, død 26. december 2021) var en sydafrikansk ærkebiskop og menneskerettighedsaktivist, som op gennem 1970'erne og 80'erne blev verdenskendt for sin ikke-voldelige modstand mod Apartheid.

I 1984 modtog han Nobels fredspris for sit arbejde. I 1986 blev han udnævnt til Sydafrikas første sorte ærkebiskop og dermed øverste leder for Sydafrikas anglikanske kirkesamfund.

Efter Apartheidtiden  stiftede han sammen med Nelson Mandela den såkaldte "Sandheds- og forsoningskommissionen".

Referencer

Eksterne henvisninger

 
 Desmond Tutu  på nobelprize.org
 Hvem er Desmond Tutu?  

Præster fra Sydafrika
Biskopper
Modtagere af Nobels fredspris
Nobelprismodtagere fra Sydafrika
Storofficerer af Æreslegionen
Æresdoktorer ved University of Cambridge
Vévé

En Vévé eller Veve er et religiøst symbol for en voodoo Loa. Den repræsenterer loa'en under ritualer.

Enhver Loa har sin egen unikke vévé, der dog i få tilfælde varierer fra region til region. Offergaver til Loa'en placeres på vévé'en.

Vévé'en tegnes normalt ved at strø en pulveragtig substans, som f.eks. hvedemel eller krudt ud på gulvet. Materialet afhænger af ritualet.

Eksempler

Eksterne henvisninger 
 Kilde 
 Samling af Véve´'er 

Religiøse symboler
Gravøl

Gravøl afholdes i forbindelse med begravelser eller bisættelser. Efter traditionen afholdes det gerne syv dage efter, at dødsfaldet har fundet sted. Var den døde gårdens husbond, blev gravøllet koblet sammen med arveøllet, som markerede arvingens højtidelige overtagelse af gården. Skikken med gravøl går tilbage til førkristen tid og har snarere end at være præget af sorg over den afdøde været en festligholdelse af den afdødes liv.
Begrebet gravøl benyttes i dag også i forbindelse med andre former for mindehøjtideligheder.

På engelsk hedder gravøl Funeral feast eller Purvey og på tysk Begräbnisschmaus, Totenfeier, Totenmahl eller Leichenschmaus.

Referencer 
 Ordbog over det Danske Sprog
 Politikens Nudansk Ordbog 14. udgave 1990.

Traditioner
Blåvand

Blåvand er en turistby i Sydvestjylland under Oksby Sogn nordvest for Esbjerg. Byen ligger ved Blåvands Huk, der er Jyllands vestligste punkt. Blåvand befinder sig i Varde Kommune og hører til Region Syddanmark. Området har gennem årene udviklet sig til et turiststed, der er velbesøgt hele året af især tyske og danske turister. 

Nord for Blåvand ligger det militære øvelsesområde Kallesmærsk Hede, hvor der foregår øvelsesskydning med kampvogne og fra kampfly.

Tæt ved Blåvand finder man Blåvand Fyr, Blåvand Radio og Tirpitz-stillingen.

Eksterne henvisninger 

 Blåvand / Ho Handels- og Erhvervsforening 

Lokaliteter i Varde Kommune
Lokaliteter ved Vesterhavet
Kallesmærsk Hede

Kallesmærsk Hede er et naturområde, der strækker sig langs kysten mellem Blåvand og Vejers. Området er en del af Oksbøl Skyde- og Øvelsesterræn og benyttes som skydeområde, hvor der skydes med skarpt, bl.a. fra fly og kampvogne.

Heden har et spændende dyre- og planteliv, men landskabet er stærkt præget af, at området bliver brugt til militære øvelser.

Medmindre skiltningen siger andet, er det ikke tilladt at færdes i de militære områder. Det er dog tilladt for offentligheden at køre på grusvejen Kallesmærskvej, der forbinder Blåvand og Vejers og løber tværs gennem Kallesmærsk Hede. Det er sædvanligvis også tilladt at færdes på stranden, medmindre der er militære øvelser på Kallesmærsk Hede. I perioder, hvor der er afspærret pga. skydning, hejses røde kugler på signalmaster på markante placeringer i området.

I den sydvestlige del af heden ved Husbjerg Klit ligger en mindelund, hvor seks frihedskæmpere fra 2. verdenskrig lå begravet. De blev dræbt af den tyske besættelsesmagt i december 1943. I 1952 blev der her rejst en mindesten over de døde.
De blev efter henrettelsen 2. december 1943 i Skæring Hede nord for Århus flyttet til Kallesmærsk Hede, og begravet der. 
Efter 2.verdenskrig blev de igen gravet op begravet i deres hjemby.
Der findes en mindesten for frihedskæmpere under 2.verdenskrig i området.

Alf Tolboe Jensen
Oluf Kroer
Anders W. Andersen
Otto Manley Christiansen
Sven Christian Johannesen
Georg Mørch Christiansen

Se også
 Henrettelserne i Skæring.

Ekstern henvisning 
 Henrettelserne på Skæring Hede 
   

Lokaliteter i Danmark i 2. verdenskrig
Naturområder i Danmark
Lokaliteter i Varde Kommune
Lusitania (flertydig)

Lusitania kan betegne:
 Lusitania – en romersk provins
 RMS Lusitania – et britisk passagerskib, som blev torpederet under første verdenskrig
 Lusitania (dokumentarfilm) – dansk dokumentarisk optagelse fra 1914
Triton

Triton er en af den græske mytologis guder, en af havets budbringere. Triton er søn af Amfitrite og Poseidon, havets gud, bror til Zeus og Hades. De tre brødre delte verden imellem sig, således at Zeus fik himlen og kongeværdigheden, Hades fik underverden og Poseidon havet.

Ud over sin søster Benthesikyme har Triton en række halvsøskende, bl.a. Antaios, Orion og Polyfem, som Poseidon fik med andre gudinder, samt Pegasus, som han avlede i skikkelse af en hest sammen med Medusa.

Eksterne henvisninger 

 

Græske guder
Bispebjergkredsen

Bispebjergkredsen (før 2014 kaldet Utterslevkredsen) er en opstillingskreds i Københavns Storkreds, der blev dannet ved Strukturreformen i 2007.

Opstillingskredsen ligger i den nordlige del af Københavns Kommune og omfatter dele af tre tidligere valgkredse: Ryvangkredsen, Husumkredsen og Bispeengkredsen samt hele den mindre kreds som indtil 2007 hed Bispebjergkredsen. Området defineres som:

"Den del af København, som begrænses af Rymarksvej, en linje mod øst til Ringbanen, Ringbanen, kommunegrænsen til Frederiksberg Kommune, Borups Allé, Hareskovvej, Hyrdevangen, Hyrdevangens forlængelse fra dennes udmunding i Folevadsvej, en linje løbende langs vestsiden af Folevadsvej, idet dog begge sider af Folevadsvej er omfattet, Mosesvinget, Horsebakken til kommunegrænsen til Gladsaxe og Gentofte Kommuner."

Kredsens afstemningsområder og deres tidligere tilhørsforhold:
 6. Utterslev – består af tidligere 15. Bispebjerg (vest for Tagensvej, syd for Tuborgvej, syd og vest for Bispebjerg Kirkegård, syd for Mosesvinget) samt østlige del af afstemningsområdet 7. øst i tidligere Husumkredsen (øst for Hareskovvej og Hyrdevangen, dvs. området omkring Utterslev Torv).
 6. Nord − består af tidligere 15. Bispebjerg (nord og øst for Tagensvej, nord for Tuborgvej samt nord og øst for Bispebjerg Kirkegårds sydlige og vestlige afgrænsning og nord for Mosesvinget) samt tidligere afstemningsområde 15. Nord. Begge tidligere Bispebjergkredsen.
 6. Øst – består af afstemningsområde 1. Vest i den tidligere Ryvangkredsen.
 6. Vest
 6. Syd – består af afstemningsområde 12. Nord i den tidligere Bispeengkredsen.

Folketingskandidater (i Bispebjergkredsen) pr. 25-12-2018

Noter 

Folketingsvalgkredse
Troy McClure

Troy McClure er en figur i The Simpsons-serien. Figuren er dog ikke længere i serien, da stemmen bag Troy McClure, Phil Hartman, blev skudt og dræbt d. 28. maj 1998 af sin kone Brynn Hartman, som senere begik selvmord.

Eksterne henvisninger 

Figurer i The Simpsons
Full Eclipse

Full Eclipse er en amerikansk TV-film fra 1993, instrueret af Anthony Hickox efter manuskript af Richard Christian Matheson og Michael Reaves. I hovedrollen: Mario van Peeples.

Handling 
Politiet i Los Angeles får hjælp af en ekspert i bandekriminalitet med stor succes i faget, der giver sit specialteam indsprøjtninger af et serum, som ikke alene gør dem meget hurtige, stærke og næsten totalt usårlige. Det gør dem også ekstremt voldelige og giver dem en tendens til at få kløer og lignende, når det er fuldmåne. Ekspertens navn er Garou, jfr. den franske betegnelse for en varulv: Le Loup Garou.

Links 
 

Amerikanske film fra 1993
Tv-film fra USA
Science fiction-film fra USA
Gyserfilm fra USA
Kriminalfilm fra USA
Roald

Roald er et drengenavn, der stammer fra det oldnordiske Hróaldr og længere tilbage fra det oldhøjtyske Rodowald. Det betyder "sejrrig hersker". Navnet, der også forekommer i varianten Roall, er ret sjældent på dansk med kun i alt 266 personer bærere i 2001 ifølge Danmarks Statistik.

Navnet forekommer for eksempel på Snoldelevstenen.

Kendte personer med navnet 
 Roald Als, dansk satirisk tegner.
 Roald Amundsen, norsk opdagelsesrejsende.
 Roald Dahl, britisk forfatter.
 Roald Hoffmann, amerikansk kemiker og modtager af Nobelprisen i kemi.
 Roald Poulsen, dansk fodboldtræner.
 Roald, færøsk lagmand i det 15. århundrede

Andre betydninger 
 Roald er en lille by i det nordlige Norge.

Noter 

Drengenavne
Progesterex

Progesterex er et opdigtet dyrlægepræparat, som efter sigende skulle kunne sterilisere hunde og heste. I vandrehistorier fra USA skulle progesterex således være brugt af voldtægtsforbrydere til at bedøve og sterilisere sine ofre, således at forbrydere ikke kunne identificeres gennem ofrets barn. Disse historier er blevet udbredt i USA og senere i Europa og Danmark gennem kædebreve og læserbreve. Der findes dog ikke noget lægemiddel ved navn progesterex, og man har ligeledes aldrig fundet eksempler på voldtægtsofre, som skulle være steriliseret ved brug af et sådan lægepræparat.

Endvidere vil en eventuel voldtægt allerede kunne spores gennem voldtægtsmandens sæd og eventuelle hår- og hudrester, så forebyggende sterilisering må siges at være spildt arbejde.

Jyllands-Posten har oplyst, at vandrehistorien om det ikke-eksisterende Progesterex har cirkuleret i USA siden 1999, og adskillige amerikanske sundhedsmyndigheder har offentligt forsøgt at aflive den. I Danmark tog den for alvor fart efter at Helsenyt.com bragte en dansk version.

Kilder 

Euforiserende stoffer
Hoax
Kostskole

En kostskole er en skole hvor man bor og lever i et til syv år. Eleverne er bosiddende på skolen. 

Kostskoler er normalt for 12-21-årige elever. Efterskolerne i Danmark er skoler, som har elever et enkelt år eller to sidst i grundskolen.

I Danmark er der ti statslige selvejende gymnasier, der har tilknyttet en kostafdeling. 

Gymnasiekostskolerene har mellem 50 og 100 pladser per skole. Dette er ofte et attraktivt tilbud til unge der ikke ønsker at bo hjemme, men stadig gerne vil indgå i et social fællesskab på daglig basis. Der er ofte mange udenlandsdanskeres børn, der benytter tilbuddet.

Kostskoler i Danmark

Statsgymnasium 
 Sorø Akademi

Offentlige gymnasiekostskoler 
 Viborg Katedralskole - hjemmeside
 Birkerød Gymnasium – hjemmeside
 Nyborg Gymnasium – hjemmeside
 Struer Gymnasium – hjemmeside
 Grenå Gymnasium – hjemmeside
 Høng Gymnasium og HF – hjemmeside
Alle skolerne tilbyder HF, STX, og de fleste IB-uddanelser.

Private gymnasiekostskoler 
 Herlufsholm
 Rønde Gymnasium
 Det Kristne Gymnasium
 Vejlefjordskolen
 Stenhus Kostskole
 Bagsværd Kostskole og Gymnasium
Centromer

En centromer er et område på et kromosom, som indeholder en speciel struktur og sekvens. Dette område er indsnævringen på midten af et kromosom, noget som gør, at centromerene spiller en vigtig rolle i celledeling. Fejl ved funktionen til centromererne kan forårsage kromosomfejl som trisomi. 

Kromosomer
Cellebiologi
Akkolade

En akkolade (i daglig tale tuborgklamme og variationer deraf)  er et skrifttegn. Dansk Sprognævn anbefaler tuborgklamme som benævnelse for tegnet i ikke-musiske sammenhænge. 

Formålene med tegnet er hovedsageligt tekniske, og deraf må især nævnes:

 Datalogi – til at definere et lokalt scope i mange programmeringssprog
 Matematikken – til gruppering af udtryk i matematiske ligninger, eller til angivelse af tællelige mængder.
 Musikken – til markering af en sammenhæng mellem nodesystemer, f.eks. højre- og venstrehånds nodesystemer i klaversatser. 

På engelsk hedder tegnet braces eller curly brackets.

Akkolade i matematisk brug 

Angivelse af en mængde på ufuldstændig listeform:

N = {1,2,3,4,5...}

Akkolade i musikken 
Akkolade bruges her til at angive klaverets højre- og venstrehåndssystemers sammenhæng, mens sangernodens tilknytning her må nøjes med markering med lodrette taktstreger.

Akkolade indenfor it 
Programstump i programmeringssproget C:

<nowiki>#include <stdio.h>

int main()
{
    printf("Hej verden!\n");
    return 0;
}</nowiki>

Hvorfor akkoladen kaldes en væltet tuborg 
Det danske navn, tuborgklammen, er et eksempel på, hvordan et kendetegn ved et produkt kan svinge over til at være et begreb. I forbindelse med deres markedsføring benytter bryggeriet Tuborg en parasol, der netop har form som en akkolade. Firmabilernes førerhus og firmaets hestetrukne vogne, som man tidligere ofte så i gadebilledet i København, har en overdækning som set fra siden kan minde om et vandretliggende akkoladetegn. Resultatet er blevet, at den lodrette akkolade også kaldes en væltet tuborg.

Matematisk notation
Typografi
Ilse Koch

Ilse Koch f. Köhler (født 22. september 1906 i Dresden, død 1. september 1967 i Aichach) var en krigsforbryder i Nazityskland også kendt som ”Die Hexe” eller ”Tæven fra Buchenwald”. Hun var gift med Karl-Otto Koch, der blev kommandant i Buchenwald. Hun var rødhåret og yndede at ride rundt i lejren med en pisk, som hun flittigt brugte på fangerne. Hun blev fængslet i 1947 og fundet skyldig i mord, men hendes dom blev reduceret til fire år. I 1951 blev hun idømt livsvarigt fængsel; og i 1967 begik hun selvmord i fængslet i Aichach i Bayern ved at hænge sig i et lagen.

Se også 
 Lampeskærme af menneskehud

Eksterne henvisninger 

Krigsforbrydere
Mordere fra Tyskland
Nazister der har begået selvmord
Nazister dømt for krigsforbrydelser
Personer fra Dresden
Forbrydere i Holocaust
Ansatte i Buchenwald
Eng-havre

 
Enghavre (Helictotrichon pratense), også skrevet Eng-Havre, er et 30-60 cm højt græs, der vokser på bakker, skrænter og overdrev.

Beskrivelse 
Enghavre er flerårig og vokser i tætte tuer, hvor stråene kan blive op til en meter høje, men oftest 30-60 cm. Bladene er blågrønne og har på oversiden en fure på side af midterribben.
Blomsterstanden består af oprette eller udstående småaks, der er samlet i en top. Småaksene er 10-30 mm lange med en udragende stak, der ved modenhed er knæbøjet. Blade og bladskeder er glatte, mens småaksets akse har 1-2 mm lange hår.

Enghavre blomstrer i maj-juli.

Voksested 
I Danmark findes den især på bakker, skrænter og overdrev, især med kalkunderlag. Den findes hyppigst på Øerne og i Nordjylland.

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 

 Beskrivelse på Linnaeus.nrm.se , Den virtuella floran
 Wiesenhafer , enghavre i stor gengivelse (Nr. 3)

Enghavre
Nakskov Ladegård

Nakskov Ladegård er en gammel hovedgård, som nævnes første gang i 1427. Blev i 1628 kaldt Lille Skibsgaard, og fik navnet Nakskov Ladegård i 1691. Gården ligger i Branderslev Sogn, Lollands Nørre Herred, Maribo Amt, Nakskov Kommune. Hovedbygningen er opført i 1848 af Christian Peder Wienberg

Nakskov Ladegård Gods er på 267 hektar

Ejere af Nakskov Ladegård 

 (1427-1457) Ulf Godov
 (1457-1461) Anders Nielsen
 (1461-1471) Thomas Jensen
 (1471-1691) Kronen
 (1691-1696) Johannes Hieronimus Hoffmann
 (1696-1707) Luttemelle Winterberg gift Hoffmann
 (1707-1714) Joachim Brockdorff
 (1714-1743) Schack Brockdorff
 (1743-1744) Niels Siersted
 (1744-1789) Jørgen Christensen Skafte / Peder Jessen
 (1789-1800) Christian Frederik baron Knuth 
 (1800-1810) Abraham Ditlev Suhr
 (1810-1823) H. J. Junior
 (1823-1833) L. Junior 
 (1833-1837) William Courtonne Mourier
 (1837-1864) Rasmus Martin Clausen
 (1864-1865) Enke Fru Clausen
 (1865-1877) Niels Christian Engel de Neergaard
 (1877-1891) Carl August Johannes Neergaard
 (1891-1900) W. R. Tidemand
 (1900-1912) J. W. Hanssen
 (1912-1916) Laurids L. Juul
 (1916-1917) Johannes Marcussen
 (1917-1918) Niels Christian Mølvig
 (1918-1927) A. Hansen
 (1927-1944) O. Borchsenius
 (1944-1947) J. T. Jørgensen
 (1947-1975) Karl Martin Andersen Kruse
 (1975-) Hans Jørgen Kruse / Poul Torben Kruse

Ekstern henvisninger 
 Nakskov Ladegaard - fra Dansk Center for Herregårdsforskning

Kilder 
 J. P. Trap: Danmark , Kraks Landbrug

Herregårde i Lolland Kommune
Herregårde i Maribo Amt
Die Gedanken sind frei

"Die Gedanken sind frei" ("Tankerne er frie") er en tysk folkesang. Teksten og melodien kan findes i Lieder der Brienzer Mädchen, trykt i Bern, Schweiz mellem 1810 og 1820. Det vides ikke hvem der har skrevet teksten og melodien, selvom nogle peger på Ferdinand Freiligrath som forfatter af sangteksten.

Idéen som titlen repræsenterer — at tanker er frie — blev allerede udtrykt i middelalderen af Walther von der Vogelweide (1170-1230), som sang: "Sind doch Gedanken frei" ("Tanker er bestemt frie"). Den østrigske Minnesänger Dietmar von Aist (12. århundrede) komponerede "Die Gedanken, die sind ledig frei". 

En lidt anderledes version af teksten kan finder som "Lied des Verfolgten im Turm" ("De forfulgte i tårnets sang") i Achim von Arnim og Clemens Brentano's samling af folkepoesi, Des Knaben Wunderhorn, fra omkring 1800. Denne version fik en ny melodi af Gustav Mahler i 1890'erne.

Sangen havde oprindeligt fire strofer, hvortil der senere blev tilføjet en femte. I dag er deres orden forskellig. Sangen var forbudt under den tyske revolution (1848/1849) og det tredje rige. Sangen er med i 18. udgave af Højskolesangbogen som nr. 179, hvor dog kun de oprindelige fire første vers står trykt.

Tekst 
Die Gedanken sind frei, wer kann sie erraten, 
sie fliegen vorbei wie nächtliche Schatten. 
Kein Mensch kann sie wissen, kein Jäger erschießen 
mit Pulver und Blei: Die Gedanken sind frei! 

Ich denke was ich will und was mich beglücket, 
doch alles in der Still', und wie es sich schicket. 
Mein Wunsch, mein Begehren kann niemand verwehren, 
es bleibet dabei: Die Gedanken sind frei! 

Und sperrt man mich ein im finsteren Kerker, 
das alles sind rein vergebliche Werke. 
Denn meine Gedanken zerreißen die Schranken 
und Mauern entzwei, die Gedanken sind frei! 

Drum will ich auf immer den Sorgen entsagen 
und will mich auch nimmer mit Willen verklagen. 
Man kann ja im Herzen stets lachen und scherzen 
und denken dabei: Die Gedanken sind frei! 

Ich liebe den Wein, mein Mädchen vor allen, 
sie tut mir allein am besten gefallen. 
Ich bin nicht alleine bei meinem Glas Weine, 
mein Mädchen dabei: Die Gedanken sind frei!

Eksterne henvisninger 
 Tysk tekst og MP3-fil  

Sange i Arbejdersangbogen